Likumprojekts

**Slīteres nacionālā parka likums**

**I nodaļa. Vispārīgie noteikumi**

**1. pants**

Slīteres nacionālais parks (turpmāk – nacionālais parks) ir valsts nozīmes īpaši aizsargājama dabas teritorija. Nacionālā parka robežas noteiktas saskaņā ar nacionālā parka robežu shēmu (1. pielikums) un nacionālā parka funkcionālo zonu robežu aprakstu (2. pielikums). Nacionālā parka kopējā platība ir 16 414 hektāri.

**2. pants**

(1) Likuma mērķis irsaglabāt nacionālā parka teritorijai raksturīgo Ziemeļkurzemes piekrastes ainavu, dabisko makroreljefu un kultūrvēsturiskās vērtības, vides īpatnības, tipiskās un īpaši aizsargājamās sugas, to dzīvotnes un īpaši aizsargājamos biotopus, kā arī nodrošināt teritorijas ilgtspējīgu attīstību, saskaņojot dabas un kultūrvēsturisko vērtību aizsardzību un saglabāšanu ar teritorijas ekonomisko attīstību.

(2) Visā nacionālā parka teritorijā valsts autoceļi to nodalījuma joslas platumā ir neitrālā zona.

**II nodaļa. Funkcionālās zonas**

**3. pants**

Nacionālā parka teritorijā ir šādas funkcionālās zonas:

1) stingrā režīma zona;

2) regulējamā režīma zona;

3) dabas lieguma zona;

4) ainavu aizsardzības zona;

5) neitrālā zona.

**4. pants**

(1) Stingrā režīma zona izveidota, lai saglabātu cilvēka darbības neskartas un mazpārveidotas teritorijas, kurās netraucēti notiek dabisko procesu attīstība un tiek aizsargātas retas vai tipiskas ekosistēmas un to sastāvdaļas.

(2) Stingrā režīma zonas zeme ir valsts īpašums. Valsts īpašuma tiesības uz minēto zemi tiek nostiprinātas uz valsts vārda Vides aizsardzības un reģionālās attīstības ministrijas personā.

**5. pants**

(1) Regulējamā režīma zona izveidota, lai saglabātu cilvēka darbības mazskartas Bažu purva teritorijas, kuras cietušas ugunsgrēkā, un Zilo kalnu Šlīteres kraujas pakājē esošo zāļu purvu biotopus, kuros notiek netraucēta dabisko procesu attīstība un tiek aizsargātas retas vai tipiskas sugas un biotopi.

(2) Regulējamā režīma zonas zeme, izņemot ceļu Košrags–Dūmele (Apakšceļš), ir valsts īpašums. Valsts īpašuma tiesības uz minēto zemi tiek nostiprinātas uz valsts vārda Vides aizsardzības un reģionālās attīstības ministrijas personā.

**6. pants**

Dabas lieguma zona izveidota, lai aizsargātu cilvēku darbības mazpārveidotas ekosistēmas, retas un izzūdošas sugu atradnes un biotopus, nodrošinātu netraucētu savvaļas sugu dzīvnieku riestu.

**7. pants**

Ainavu aizsardzības zona izveidota, lai saglabātu piejūras mežu ainavu un bioloģisko daudzveidību, aizsargātu Ziemeļkurzemei raksturīgo kultūrvidi, kā arī nodrošinātu atpūtai un tūrismam piemērotas vides saglabāšanu un dabu saudzējošu saimniekošanas metožu lietošanu.

**8. pants**

Neitrālā zona izveidota, lai veicinātu blīvi apdzīvoto teritoriju ilgtspējīgu attīstību, kā arī nodrošinātu transporta infrastruktūras objektu uzturēšanu un attīstību.

**9. pants**

(1) Koksnes resursu ieguve nacionālā parka teritorijā atļauta saskaņā ar meža apsaimniekošanas plānu. Meža apsaimniekošanas plānasaturu,izstrādes un apstiprināšanas kārtību nosaka nacionālā parka individuālajos aizsardzības un izmantošanas noteikumos. Meža apsaimniekošanas plānu apstiprina Dabas aizsardzības pārvalde.

(2) Meža apsaimniekošanas plāns nav nepieciešams:

1) mežam neitrālajā zonā;

2) nekustamo īpašumu robežstigu, meža kvartālstigu un ekspluatācijas aizsargjoslu izveidošanai un uzturēšanai;

3) bīstamo koku (koki, kas apdraud cilvēku dzīvību un veselību, tuvumā esošās ēkas vai infrastruktūras objektus) ciršanai un novākšanai, kā arī sauso un vēja gāzto koku ciršanai;

4) koku ciršanai ugunsdzēsības un ugunsdrošības pasākumu īstenošanai un ārkārtējās situācijās;

5) tādu koku ciršanai, kuru celma caurmērs ir mazāks par 12 centimetriem;

6) lai īstenotu darbības īpaši aizsargājamo biotopu un īpaši aizsargājamo sugu dzīvotņu aizsardzībai un saglabāšanai.

**10. pants**

(1) Lai sekmētu īpaši aizsargājamo biotopu un īpaši aizsargājamo sugu dzīvotņu saglabāšanu, samazinātu lauksaimniecības kultūrām un mežaudzēm nodarītos postījumus, kā arī lai nepieļautu epizootiju izplatīšanos un nodrošinātu savvaļas dzīvnieku populāciju bioloģiskās kvalitātes saglabāšanu, nacionālā parka teritorijā pieļaujamas medības.

(2) Lai nodrošinātu savvaļas sugu dzīvnieku netraucētu eksistenci, kā arī iespēju dzīvniekiem pulcēties migrācijas periodos, Dabas aizsardzības pārvalde saskaņā ar nacionālā parka individuālajiem aizsardzības un izmantošanas noteikumiem Administratīvā procesa likumā noteiktajā kārtībā var pieņemt lēmumu nacionālā parka teritorijā vai tās daļā noteikt medību liegumu – ierobežojumu vai aizliegumu uz laiku medīt konkrētus savvaļas sugu dzīvniekus. Lēmuma apstrīdēšana vai pārsūdzēšana neaptur tā darbību.

**III nodaļa. Nacionālā parka pārvalde**

**11. pants**

Nacionālā parka pārvaldīšanu īsteno Dabas aizsardzības pārvalde.

**12. pants**

Nacionālā parka teritorijā esošo pašvaldību teritoriju plānojumus un ciemu robežas pirms to pieņemšanas saskaņo ar Dabas aizsardzības pārvaldi. Vietējās pašvaldības teritorijas plānojuma izstrādes (darba) grupā, ja tādu veido, iekļauj Dabas aizsardzības pārvaldes pārstāvi.

**13. pants**

Dabas aizsardzības pārvalde, izsniedzot rakstisku atļauju šajā likumā minētajām darbībām, izmanto dabas aizsardzības plānā ietverto informāciju un jaunāko pieejamo informāciju par īpaši aizsargājamām sugām un biotopiem konkrētajā teritorijā.

**14. pants**

(1) Nacionālā parka teritorijā dabas aizsardzības interešu un saimnieciskās darbības saskaņošanai izveido nacionālā parka konsultatīvo padomi. Nacionālā parka konsultatīvās padomes sastāvā ir pa vienam pārstāvim no Vides aizsardzības un reģionālās attīstības ministrijas, Zemkopības ministrijas, Valsts meža dienesta, Lauku atbalsta dienesta, Valsts kultūras pieminekļu aizsardzības inspekcijas, Latvijas Dabas fonda, Latvijas Ornitoloģijas biedrības, organizācijām, kuras tieši pārstāv meža un zemes īpašnieku vai aizsargājamās teritorijas iedzīvotāju intereses, un visām pašvaldībām, kuru teritorijā atrodas nacionālais parks.

(2) Nacionālā parka konsultatīvās padomes nolikumu apstiprina Ministru kabinets. Nacionālā parka konsultatīvās padomes personālsastāvu apstiprina vides aizsardzības un reģionālās attīstības ministrs.

**Pārejas noteikumi**

1. Ar šā likuma spēkā stāšanos spēku zaudē Slīteres nacionālā parka likums (Latvijas Republikas Saeimas un Ministru Kabineta Ziņotājs, 2000, 9. nr.; 2007, 14. nr.; 2009, 12. nr.; Latvijas Vēstnesis, 2010, 91., 205. nr.).

2. Ministru kabinets ne vēlāk kā sešus mēnešus pēc šā likuma spēkā stāšanās apstiprina šā likuma 14. panta otrajā daļā minēto nolikumu. Līdz attiecīgā nolikuma spēkā stāšanās dienai ir spēkā Ministru kabineta 2000. gada 1. augusta noteikumi Nr. 258 "Slīteres nacionālā parka konsultatīvās padomes nolikums", ciktāl tie nav pretrunā ar šo likumu.

3. Ministru kabinets līdz 2016. gada 1. jūlijam izdod jaunus Slīteres nacionālā parka individuālos aizsardzības un izmantošanas noteikumus. Līdz minēto noteikumu spēkā stāšanās dienai stingrā režīma zonā un regulējamā režīma zonā atļautajām un aizliegtajām darbībām papildus Ministru kabineta 2001. gada 13. marta noteikumiem Nr. 116 "Slīteres nacionālā parka individuālie aizsardzības un izmantošanas noteikumi" piemērojami Ministru kabineta 2010. gada 16. marta noteikumi Nr. 264 "Īpaši aizsargājamo dabas teritoriju vispārējie aizsardzības un izmantošanas noteikumi" attiecīgi uz dabas rezervāta stingrā režīma zonu un regulējamā režīma zonu.

Vides aizsardzības un

reģionālās attīstības ministrs

Romāns Naudiņš